निराला ने राष्ट्र और राष्ट्रीयता के सन्दर्भ में अनेक व्यंग्य किए गए हैं। भारत सैंकडों वर्षों तक पराधीन रहा। अंग्रजों ने स्वार्थ के वशीभूत होकर भारत के खण्ड-खण्ड किए। अपनी इस विजयोन्माद में उनका अहंकारशील होना तो स्वभाविक ही था, परन्तु भारतीय जनता ने भी उनके वीरता के गीत गाए। देशी रियासतों के अलावा इनमें अंग्रेजी शासकों से प्रभावित सचिवालयों के बड़े पदाधिकारी, वकील-बैरिस्टर, प्रोफेसर आदि लोग भी थे। ये जन्म से भारतीय थे परन्तु मानसिकता से अंग्रेज हो चुके थे। पश्चिमोन्मुखी सांस्कृतिक दृष्टि से पराजित ऐसे लोगों की खबर निराला ने ‘खूशखबरी’ शीर्षक कविता में ली हैं- ‘‘कैद पासपोर्ट की नहीं तो कभी/ देश आधा खाली हो गया होता।’’[7] सेवा-प्रारंभ’ कविता के आमुख में निराला ने लिखा है कि ऐसे लोग स्वदेश-सेवा की भावना से शून्य थे।[8] ये निराला जैसे स्वातन्त्र्यचेत्ता व्यक्ति कैसे सहन करते। निराला ने उन भारतीयों पर व्यंग्य किया है जिनमें स्वतन्त्रता की कोई चेतना नहीं है। उन्होंने उन पर भी व्यंग्य किया है जिनमें कुछ स्वतान्त्रय चेतना तो है किन्तु आलस्यवश अपनी मुक्ति के लिए अग्रसर नहीं हो पाते। निराला ने पाश्चात्य सभ्यता की कूटनीति व ‘फूट डालो और राज करो की अनीति को भी अपने व्यंग्य को निशाना बनाया। निराला रचनावली में लिखा है कि, ‘‘अंगे्रजों की कूटनीति ने भारतीय जनता को कई दलों में बाँट दिया। उनकी राजनीति रूपी नागिन ने अभागिन भारतीय सभ्यता को पूरी तरह डँस लिया है।’’[9] निराला ने धोखेबाज पाश्चात्य सभ्यता को ‘दगा’ शीर्षक कविता में बेनकाब किया है। उन्होंने देशवासियों को अंग्रेजों की चाटुकारिता करने से वर्जित किया है-‘चूम चरण मत चोरों के तू/ गले लिपट मत गोरों के तू/ अगर उतरना पार चाहता/ दिखा शक्ति बलवान।’[10] विदेशी शासन की सबसे बड़ी बुराई हुई कि उसने भारतीय जनता को ईमान के रास्ते पर नहीं रहने दिया। उसने एक खुदगर्ज, चापलूसी और अवसरवादी पीढ़ी को जन्म दे दिया। लोग स्वार्थी हो गए। ‘वनबेला’ शीर्षक कविता में निराला ने लोगों की इस स्वार्थ-वृŸिा पर क्षोभ भरा व्यंग्यात्मक संकेत किया है-‘हो गया व्यर्थ जीवन, मैं रण में गया हार !/सोचा न कभी-/ अपने भविष्य की रचना पर चल रहे सभी।’’[11]